**Národná rada Slovenskej republiky**

**IX. volebné obdobie**

**55**

**VLÁDNY NÁVRH**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov.

Dňa 7. júla 2022 vláda Slovenskej republiky schválila uznesením č. 442 investičnú zmluvu medzi EJL Slovakia s. r. o., Slovenskou republikou zastúpenou Ministerstvom hospodárstva SR a Valaliky Industrial Park, s. r. o. (ďalej len „investičná zmluva“).

Predmetom investičnej zmluvy je záväzok investora, spoločnosti EJL Slovakia s. r. o., IČO: 54490383 (ďalej len „investor“), ktorá zastupuje skupinu Volvo Cars, Slovenská republika, zrealizovať investíciu novej prevádzkarne na výrobu automobilov prémiového segmentu na jednej strane a záväzok Slovenskej republiky poskytnúť investičnú pomoc na realizáciu projektu a riešiť otázku priameho leteckého spojenia medzi Košicami a Göteborgom v. v. na strane druhej.

Podľa bodu 5.4.4 investičnej zmluvy platí, že „*Slovakia declares its intention to facilitate for flight service providers, within the framework of applicable laws, to implement regular and direct Gothenburg-Košice flights as new route from the date of start of construction on the Site.*“.

Ministerstvo dopravy Slovenskej republiky (ďalej len „ministerstvo“) pri riešení otázky prevádzkovania nových leteckých spojení neformálne komunikovalo s vybranými leteckými dopravcami Európskej únie, ktorí uviedli, že zavedenie nového leteckého spojenia je spojené s istým finančným rizikom a požiadali ministerstvo o vytvorenie nástroja na podporu zavedenia a prevádzkovania nových leteckých spojení.

Plánovanie prevádzky nového leteckého spojenia leteckým dopravcom, či už pre IATA letnú sezónu alebo IATA zimnú sezónu (IATA letná sezóna začína poslednú marcovú nedeľu a končí poslednú októbrovú sobotu a IATA zimná sezóna začína poslednú októbrovú nedeľu a končí poslednú marcovú sobotu), si vyžaduje dostatok času vzhľadom na skutočnosť, že letecký dopravca musí zohľadniť nielen kapacitu lietadlového parku, čo najvyššiu obsadenosť letúnov a ich maximálne denné využitie, ale aj prideľovanie časových intervalov na použitie letísk, či plánovanie časového fondu posádok lietadiel a pod. Okrem uvedených skutočností si zavedenie nového leteckého spojenia vyžaduje dostatočné finančné prostriedky s cieľom zabezpečenia marketingu, propagácie nového leteckého spojenia, ako aj úhrady prevádzkových nákladov spojených so zavedením takéhoto nového leteckého spojenia.

Zohľadňujúc úlohu podľa bodu D.2. uznesenia vlády Slovenskej republiky č. 442/2022 uloženú ministrovi dopravy, ako aj vzhľadom na intenzívny záujem investora týkajúci sa začatia prevádzkovania priameho leteckého spojenia medzi Košicami a Göteborgom v. v. čo najskôr, je potrebné v čo najkratšej lehote prijať návrh zákona.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov.

Schválené na rokovaní vlády Slovenskej republiky 20. novembra 2023.

|  |
| --- |
| **Robert Fico**  predseda vlády Slovenskej republiky |
| **Jozef Ráž**  minister dopravy Slovenskej republiky |